Leszek Soczewica

Leszek Wincenty Soczewica (* 6. marec 1960, Pionki, PLR) je poľský vojak, diplomat a politik, generálmajor v zálohe. V rokoch 2015 až 2018 pôsobil ako poľský veľvyslanec na Slovensku.

 Životopis 
V roku 1984 absolvoval Fakultu kybernetiky Vojenskej technickej univerzity vo Varšave. V roku 1994 absolvoval Naval Postgraduate School v USA a v roku 2004 NATO Defense College v Ríme. Bol riaditeľom Oddelenia vojenských zahraničných vecí Ministerstva národnej obrany Poľskej republiky. V rokoch 1999 až 2002 bol vojenským, leteckým a námorným pridelencom v Lisabone a v rokoch 2007 až 2011 vo Washingtone. V nasledujúcom roku sa stal šéfom Poľskej vojenskej misie v Dozornej komisii neutrálnych štátov v Južnej Kórei v ktorej pôsobil do roku 2014. V roku 2015 bol menovaný do funkcie štátneho tajomníka na Ministerstve zahraničných vecí Poľskej republiky. Mal na starosti bezpečnostnú politiku a vzťahy s USA.

 Veľvyslanec Poľska na Slovensku 
Veľvyslancom na Slovensku bol od novembra 2015. Svoje poverovacie listiny doručil 9. novembra 2015 prezidentovi Andrejovi Kiskovi. Za prioritu svojho pôsobenia vo funkcii Soczewica označil „ekonomickú a bezpečnostnú agendu“ a spolu s prezidentom sa zhodli na „dôležitosti spolupráce vo formáte V4“.

V januári 2017 vyznamenal dvoch slovenských vojakov, plukovníka Rudolfa Pástora a majora Igora Červeňa vyznamenaním „Hviezda Afganistanu“ za účasť s poľskými vojakmi na misii Resolute Support v Afganistane. Veľvyslancem bol do roku 2018.

 Referencie 

Kategória:Poľskí diplomati
Kategória:Poľskí generáli
Kategória:Príslušníci Ozbrojených síl Poľskej republiky
Kategória:Štátni tajomníci Ministerstva zahraničných vecí Poľskej republiky
Kategória:Veľvyslanci Poľska na Slovensku
Kategória:Absolventi vysokých škôl v Poľsku